**РЕЦЕНЗИЯ**

от проф. Иван Мааразов, д.н.

на дисертация, представена

от Александър Владимиров Богданов

за придобиване на **образователна научна степен „доктор“** по научна специалност 05.04.06-Литература на народите от Европа, Америка, Африка, Азия и Австралия (Стара индийска литература) на тема

БОГИНЯТА УШАС: КОНЦЕПТЪТ ЗАУТРИННАТА СВЕТЛИНА ВЪВ ВЕДИТЕ

Предлаганата дисертация е „опит за задълбочаване на разбирането ни относно концепта за Зората и нейната божествена персонификация във ведическата култура“. Основната цел на изследването е да се проследят централниелементи от концептуалната представа за утринната светлина на Зоратавъв Ведите. Авторът много ясно и точно описва задачите пред изследването, което свидетелства за добро познаване както на изворите, така и на основната литература по въпроса. А задачите са: езиков анализ на изворите, произход на понятията от установения лексикален корпус, ексцерпиране на употребата и дистрибуция на тези думи, изясняване на концепта за Зората, извеждане на основните метафорични структури.

Дисертацията е много логично построена.

За да се разработи тази важна във ведийската философия и религия тема е важно да се уточнят методологическите понятия, с които авторът работи, както и подходите към нея от различни гледни точки: фокусите на етимологията, семантиката, номиналността, предикативността, както и метафоричното разбиране на Зората. За тази цел е проведен граматически и лексикално-семантичен анализ и дистрибутивен на корпуса, построен върху достъпните ведийски извори. Вторият етап от работата се състои в концептуаленанализ на ексцертирания езиков материал.

Методологията на автора е разкрита още в увода и в първа глава „когнитивната лингвистика и езикът на ведите.“ Тя се основава върху теорията за концептуалната метафора и метонимия (Лейкоф и Джонсън, Юревич, Кьовечеш). Намирам този избор за особено подходящ при изследването на митологични текстове, тъй като ритуалната реч е когнитивен процес, а и митологичното мислене намира израз в метафората. Анализът на метафората я деконструира на по-прости концептуални модели, което позволява реконструкция на концептуалното съдържание на идеите и понятията. „Затова различните теоретични модели на когнитивната лингвистика могат да ни помогнат да се ориентираме в често непрозрачната ведическа поетична образност“. Стигането до инвариантната стрктура на даден митологичен образ всъщност означава достигане до характеристиките на самото митологично мислене. Изявяването на образните схеми или абстрактните репрезентации е база за разбирането на техния семантичен произход. Авторът правилно търси не само и не толкова универсалността на метафората, колкото нейната културна обусловеност, за да я разкрие в конкретния контекст на Ведите. Подкрепям хипотезата на автора за това, че
ведическите поети жреци са притежавали сходно на когнитивното разбиране за езика и по-специално за ритуалната реч. Основните учени, които определят подхода на А. Богданов в конкретната материя, са индолозите Хилебранд, Кайпер, Огибенин, Витцел, Рьослер. Всички те поставят текстовете за Ушас в ритуален и митологичен контекст. От българските автори широко са ползвани трудовете на М. Братоева, Г. Русева, Н. Янков. Спирам се така нашироко на методологическия подход, защото смятам, че той, сам по себе си, е принос към изследването на текстовете от ведите, но също така и от други митологични традиции.

Тъй като фигурата на Ушас е неразривно етимологично свързана с понятията за светлината, както и с глаголите, които действат в това семантично поле, А. Богданов още във втора глава разкрива богатия светлинен речник, организиран около етимологията на Ушас.

Трета глава е посветена на семантичния фокус, свързан с понятията за „светло“, блестящо“, „сияйно“ и техни деривати, които отразяват същността на божествения образ.

В четвърта глава „Номинален фокус: щедрата млада богиня“ се разглеждат понятията, които определят „социалния“ облик на Ушас.

Пета глава „Предикативен фокус: пробужда, изпълва, дарява“

Ще се спра по-подрбоно на шеста глава “Метафорично разбиране за зората“, която е основна и дава главните изводи в дисертацията. В нея се изяснява защо определени космогонични представи са свързани с образа на Зората, както и с бинарната опозиця „светлина – тъмнина“. Това му помага да постави Ушас като участник в космогоничния процес по оста от тъмно към светло, от хаос към ред (премахването на тъмнината е база за „разпознаване“, т.е. за „появяване“/сътворяване, както и за ред – ежедневната появата на Ушас: *неизменно, постоянно, вечно; от порядъка наистина родени; „многократно, въплътяваща Порядъка*; *върви по пътя на Порядъка*;  *Според закона движиш се;* *Прояви тя Слънцето, ритуала, огъня*, т.е. всички същности, свързани с поддържането на порядъка). В космогониите на Хезиод и орфиците Нощта е първородна и от нея се раждат божествата, олицетворяващи светлината. И както във Ведите, в гръцката митология Нощта (както и Черната земя) ражда демоничните фигури.

Интересен е анализът на концепта за врмето във ведите – то е насочено напред (бъдещето) и назад (миналото). Всъщност, архаичният човек живее между тези две времеви сфери, а настоящето е само мигновен преход и е изпълнено със знаци от миналото, които предричат бъдещето. Затова той е ориентиран към вечното – миналото (като прецеденти) и бъдещето (като вечност).

Младостта на Зората е постоянна характеристика в митовете на индоевропейците (срв. *Зорите**не могат те да бъдат различени – еднолики, нестареещи*. Именно „едноликостта“ е характеристика на „невестата“). Това обяснява обстоятелството, че и.-е. Зора е доста агресивна любовница (или сестра, или дъщеря): атрибутите (премяна: *обагрена*, *красиво изписана; Закичва се с накити като танцьорка* и т.н.; *Таз като красавица,* *съзнателна за своето тяло*; *Разкриваш гърдите си*; *Тази приближаваща мъжете*), *колесницата* (брачен атрибут), както и постоянната поведенческа черта *усмихваща се* (устойчив епитет на съблазнителката Афродита), потвърждават нейната готовност за еротични авантюри (дори за инцест) и даже със смъртни (особено у гръцката Еос). От друга страна, ролята на вратите в митологията на Ушас (*Разтвори вратите за нас*) според мен се дължи и на брачни измерения: вратите затварят женските покои, а разбиването на вратите/прегради е познат сватбен обичай. Именно поради нейната характеристика „движеща се“ (*идва*, *ела* и т.н.) Зората се осмисля миторитуално като агент и предикат на преход. Глаголните употреби със субект Ушас показват устойчивото ѝ концептуализиране като човешки агент и във Ведите.

От друга страна, докато хората, чийто живот се отмерва от изгревите на Зората, се „износват“, „състаряват“, тя остава винаги млада (затова тя е Дъщеря, сестра, девойка). В това отношение елинският мит за Еос и Титонос е особено показателен. Богинята на зората се влюбва в красивия младеж и му осигурява безсмъртие, като забравя да му измоли и вечна младост. В края на краищата той остарява (сякаш самата богиня го е състарила) и от него остава само тих глас. Показателно е обаче, че той се храни само с утринна роса.

Богинята на Зората е една от най-изявените божествени фигури в индоевропейската митология, които съдържат повечето от чертите, разкрити от А. Богданов за ведийската Ушас. Несъмнено е, че отъждествяването на знанието със светлина е митологична универсалия. То се прилага във всяка мистерия: след броденето в тъмнината пред миста блясва ярка светлина и той става „зрящ“ (срв. *слабо виждащия – към обширен взор* с епоптес, „прогледнал“ – висша мистериална степен). Намирането/виждането/пипането на нещо скрито (невеста, свещени предмети) също е устойчива метафора на когнитивния процес (срв. омировия идиом „да гледаш към изгрева“) в тайнствата.

Компаративните изследвания на М. Витцел поставиха мотива за „скритото слънце“ в универсален план. Осмелявам се да допълня картината с гръцкия мит за спора за кравите между Аполон и Хермес. Току що роденият Хермес краде крави от слънчевото стадо на Аполон и ги *скрива* (срв. със *скритата светлина*) в пещера (образни схеми „препятствие“ и „вместилище“ – *кравите насред скалата непоклатима*). Естествено е именно слънчевият бог да ги открие (срв. епитета на Брихаспати „добър пастир“ с орфическата представа за Слънцето като „най-древния пастир на света“, Аполон/Хелиос е Номиос, пастир, а наставниците в дионисовите мистерии са буколой, говедари). Освен това Аполон е изтъкнат змееборец. Този бог, който владее тайните в своя оракул в Делфи, фактически повтаря функцията на Ангирисите или Брихаспати, които помагат на ведийския змееборец и поет Индра да победи Вритра и да освободи кравите чрез ритуалните формули (*въплъщават Порядъка поетите най-първи.**Скритата светлина издириха предците –**с мантрите си истинни накараха да се роди Зората; Тез, които камъка дори са разбили със слова; разби с ритуална формула оградата на Вала*). Актът на откриване на кравите става повод за първия обмен, в резултат на който се появяват: първото жертвоприношение, сакралната/риуталната поезия, музиката, т.е. средствата за комуникация между човешката и божествената сфери. И двете божества са свързани с речта (оттук ролята на стъпката; *намери тя речта*). Освен това, докато Аполон е слънчев, Хермес е Нощен (срв. *uṣā́sānáktā* и*náktoṣā́sā*; денят и нощта във Ведите се мислят като две части на деня и са в опозиция). Двамата са братя, както в *Ригведа* Зората и Нощта са сестри.

*Дверите* на *ограждението* на тъмата напомнят не само за ролята на бронзовата ограда в Хадес, но и за и.-е. представа за отвъдното като „оградено място“ (тук би било полезно да се опрем на Брус Линкълн). Ушас е „крава“ затворена в пещерата на Вала. Така че, освобождаването на открадните крави в гръцкия мит също може да се тълкува като метафора на изгрева. Показателно е, че откриването на кравите става възможно след дешифрирането на стъпките на кравите (срв. с ролята на стъпките във ведийския ритуал; Ангирасите знаят тайните имена на кравите). Може би идеята за движение, въплъщавана от ведийската Ушас (*всичко живо за движение подтикваща; Задвижила движимия свят напред*), помага за идентификацията ѝ с крава (затворена на пещерата на Вритра, или на Вала, или на Хермес, тя е „неподвижна“, но щом се премахне преградата тя стремително се задвижва). И тъй като кравата е най-ценното богатство в архаичния социум (не само на индоериите!), богинята на зората сама се идентифицира с нея и се възприема като „щедра“.

Цветовата характерстика на Ушас е от особено значение. Вед. *usríya****-,*** „червеникав, светъл, ярък (за крава или бик) намира пряк паралел и в тракийски контекст: у Пиндар, при устието на Понта аргонавтите виждат пурпурно-алено стадо от тракийски бикове. И в *Ригведа* кравите/Зори са „алени“, както и самата Ушас. Зората запряга колесницата си с алени коне или бикове. Още в микенския език се среща епитетът *wo-no-qo-so*, „дорест, тъмночервен“, употребен за бикове. И в гръцките митове Зората *Еос* най-често се описва като „розово-“ (–пръста, –лика и т.н.). От друга страна, Ушас мени цвета си (*várṇam*). Но и в гръцките оракули именно кравата мени цвета си съобразно с времеви или сюжетни обстоятелства (Главк на Крит; Претидите, превърнат в „пъстри крави“).

Във времева категория ежедневната поява на Зората съвпада с функцията на Слънцето да създава ред в цикъла и да го контролира: „*На преминалите най близка – на извечните, сред идващите бъдни – най-първа*“. А. Богданов правилно отрежда специален анализ на тази функция на Уша.

Една от функциите на Ушас е да осветява пътя (*На порядъка пътя тя следва безпогрешно*; *пътищата на хората; „Широкият път“... „става видим“; Ще проводят те отвъд всички безпътици*; *път ще прокарат Зорите* ***–*** *за хората*). Архетипът на Пътя е основен агент и актант в мита. В този смисъл нощните обреди, свързани с почитането на божествата на отвъдното и на Дионис, имат нужда от факли, за да се „намери Пътя“. Така огънят и светлината (тясно свързани във Ведите) се оказват включени в единен семантичен комплекс именно от миторитуалната практика, свързан с намирането на Пътя.

Изненадващо на пръв поглед, Ушас е изключена от приношенията по време на обреда. Но, както вярно отбелязва Б. Огибенин, самите ритуални слова са биликонцептуализирани като жертвени дарове. И в Гърция, поне от времето на Пндар, ако не и по-рано, химнът е изофункционален на жертвата. Поради това победителят в мусическото състезание получавал като награда бик, който бил жертван и, както дакшина е разпределяна от Ушас, така и бикът бил разпределян между участниците в ритуала. Естествено е, че както в Индия, така и Елада, жертвоприношението се извършвало в ранна утрин, когато космогончески светът се сътворява и се открива възможност за движение и когнитивни процеси. Тази част от денонощието е особено значима във Ведите. Вероятно поради това е Орфей се изкачвал на върха на прланината Пангей, за да посрещне пръв слънцето.

Позволих си тези съпоставки, само за да изтъкна до каква степен изследването на нашия дисертант може да предизвика изследовател от друга област на древната култура да търси паралели на една или друга митологична ситуация. В този смисъл дисертацията наистина е стимулираща асоциациите. До степен, че рецензията се оказа доста дълга, за което се извинявам.

Трябва да се подчертае, че преводите на цитираните в дисертацията текстове са направени от автора, което, наред с точните анализи, доказва добро владеене на изворовия материал.

Всички глави са изградени според една матрица, което улеснява възприятието и убеждава читателя в доказателстгвеността на анализите. Във всички сфери на анализа си А. Богданов не само разкрива етимологията и семантичната сфера на понятията, но и тяхната дистрибуция в текстовете, което накрая довежда до създаване на статистическа таблица и обосновава изводите за тяхната роля. Таблиците помагат на читателя да се увери в правилността на изводите от филологическите и семнатичните анализи.

Пред нас е труд, в който филологическите и семантичните анализи се съчетават с методологическа свежест и увереност.

Библиографията е богата и съвременна. Описаните приноси отговарят на съдържателната страна на работата. Авторефератът достатъчно точно и пълно разкрива съдържанието на дисертацията.

Като имам предвид изчерпателността на анализите и убедителността на изводите в тази дисертация, както и приносите на дисертанта, си позволявам да предложа на уважаемото жури да присъди образователна научна степен „доктор“ на Александър Владимиров Богданов и да препоръчам скорошно издание на този интересен и впечатляващ труд.

12 август 2023 С уважение:

Очуша (проф. Иван Маразов, д.н.)